স্বাস্থ্যওপরিবারকল্যাণমন্ত্রক
কেন্দ্রীয় স্বাস্থ্য মন্ত্রক রাজ্য ও কেন্দ্রশাসিত অঞ্চলগুলির সঙ্গে ১৫ থেকে ১৮ বছর বয়সী এবং সুনির্দিষ্ট ঝুঁকিপূর্ণ ব্যক্তিদের সতর্কতামূলক ডোজ দেওয়ার বিষয় নিয়ে পর্যালোচনা বৈঠক করেছে
নতুন দিল্লি, ২৮ ডিসেম্বর, ২০২১
কেন্দ্রীয় স্বাস্থ্য সচিব শ্রী রাজেশ ভূষণ আজ ভিডিও কনফারেন্সের মাধ্যমে রাজ্য ও কেন্দ্রশাসিত অঞ্চলগুলির সঙ্গে ১৫ থেকে ১৮ বছর বয়সী ও সুনির্দিষ্ট ঝুঁকিপূর্ণ ব্যক্তিদের সতর্কতামূলক তৃতীয় ডোজ দেওয়ার বিষয় নিয়ে পর্যালোচনা বৈঠকে পৌরোহিত্য করেছেন। সুনির্দিষ্ট ঝুঁকিপূর্ণ ব্যক্তিদের মধ্যে রয়েছেন স্বাস্থ্য সেবা কর্মী, প্রথমসারির কর্মী এবং ৬০ বছরের বেশি বয়সী, যাঁদের আগে থেকেই অন্যান্য রোগের উপসর্গ রয়েছে সেই গোষ্ঠীভুক্ত মানুষেরা।
প্রধানমন্ত্রীর ঘোষণা অনুযায়ী ১৫ থেকে ১৮ বছর বয়সীদের টিকাকরণ শুরু হবে ২০২২-এর তেসরা জানুয়ারি সোমবার থেকে। অন্যদিকে, সুনির্দিষ্ট ঝুঁকিপূর্ণ ব্যক্তিদের জন্য সতর্কতামূলক তৃতীয় ডোজ দেওয়া হবে ২০২২-এর ১০ই জানুয়ারি সোমবার থেকে। এবিষয়ে স্বাস্থ্য ও পরিবার কল্যাণ মন্ত্রক গত ২৭ ডিসেম্বর বিস্তারিত নীতি নির্দেশিকা জারি করেছে।
১৫ থেকে ১৮ বছর বয়সীদের টিকা দেওয়ার বিষয়ে কেন্দ্রীয় স্বাস্থ্য সচিব রাজ্য ও কেন্দ্রশাসিত অঞ্চলগুলিকে জানিয়েছেন যে, এই গোষ্ঠীভুক্ত বিভাগে শুধুমাত্র কোভ্যাক্সিন টিকাই দেওয়া হবে। এর জন্য রাজ্য ও কেন্দ্রশাসিত অঞ্চলগুলিকে আগামী কয়েক দিনের মধ্যে অতিরিক্ত কোভ্যাক্সিন ডোজ পাঠানো হবে। সম্ভাব্য সুবিধাভোগীরা পয়লা জানুয়ারি ২০২২ থেকে কো-উইন পোর্টালে নিজেদের নাম নিথিভুক্ত করতে পারবেন অথবে তেরসা জানুয়ারি থেকে টাকাকরণ শুরু হলে ওয়াক-ইন-রেজিস্ট্রেশনের সুবিধা গ্রহণ করতে পারবেন। যাদের জন্ম ২০০৭ সাল বা তার আগে হয়েছে তারা এই বিভাগের আওতায় টিকা নেওয়ার যোগ্য।
১৫ থেকে ১৮ বছর বয়সীদের টিকা সংক্রান্ত সমস্ত সুনির্দিষ্ট বিধি অনুসরণ করতে হবে। টিকা নেওয়ার পর তাদের কোনো অসুবিধা হচ্ছে কিনা তা দেখার জন্য আধ ঘণ্টা অপেক্ষা করতে হবে। ২৮ দিন পরে তাদের দ্বিতীয় ডোজ নিতে হবে। রাজ্যগুলিকে আরও জানানো হয়েছে যে, ১৫ থেকে ১৮ বছর বয়সীদের জন্য সুনির্দিষ্ট টিকাদান কেন্দ্র গড়ে তুলতে হবে এবং তা কো-উইন পোর্টালে তুলে ধরতে হবে। টিকাদান কেন্দ্রে যাতে ১৫ থেকে ১৮ বছর বয়সীদের টিকা দেওয়া হয় তার জন্য পৃথক সারি রাখতে হবে। রাজ্যগুলিকে পরামর্শ দেওয়া হয়েছে যে, টিকাদান কেন্দ্রগুলিতে ১৫ থেকে ১৮ বছর বয়সীদের টিকাদানের বিষয়ে কোনো বিভ্রান্তি না ছড়ায় তা নিশ্চিত করতে হবে।
সতর্কতামূলক ডোজ দেওয়ার বিষয়ে কেন্দ্রীয় স্বাস্থ্য সচিব জানিয়েছেন যে, যোগ্য সুবিধাভোগীকে দ্বিতীয় ডোজ দেওয়ার ৯ মাস অর্থাৎ ৩৯ সপ্তাহ অতিক্রান্তের পর তৃতীয় ডোজ দিতে হবে। আগে থেকে অন্যান্য রোগে আক্রান্ত ঝুঁকিপূর্ণ ব্যক্তিদের তৃতীয় ডোজ নেওয়ার জন্য চিকিৎসদের শংসাপত্রের প্রয়োজনীয়তা সম্পর্কে বিভিন্ন সংবাদমাধ্যমে প্রচারিত ভুল তথ্যের প্রতি দৃষ্টি আকর্ষণ করে তিনি স্পষ্টভাবে জানিয়েছেন যে, কেন্দ্রীয় সরকার এবিষয়ে কোনো নির্দেশিকা জারি করেনি। তাই সুনির্দিষ্ট টিকাদান কেন্দ্রে প্রেসক্রিপশন বা এধরণের কোনো শংসাপত্র দেখানো বাধ্যতামূলক নয়। তিনি আরও জানিয়েছেন যে, যারা সতর্কতামূলক ডোজের জন্য যোগ্য তাদের কাছে কো-উইন যথাযথ বার্তা পাঠাবে। এই সতর্কতামূলক ডোজ ডিজিটাল টিকা শংসাপত্রে প্রতিফলিত হবে।
রাজ্য এবং কেন্দ্রশাসিত অঞ্চলগুলিকে আরও পরামর্শ দেওয়া হয়েছে যে, ১৫ থেকে ১৮ বছর বয়সীদের টিকা দেওয়ার জন্য টিকাদানকারী এবং টিকাদান দলের সদস্যদের মধ্যে সমন্বয় সুনিশ্চিত করতে হবে। এমনকি রাজ্যগুলিকে টিকাদান কেন্দ্রে কোভ্যাক্সিন বিতরণের জন্য আগে থেকেই যথাযথ পরিকল্পনা গ্রহণের আহ্বান জানানো হয়েছে। ১৫ থেকে ১৮ বছর বয়সী সমস্ত যোগ্য সুবিধাভোগীদের জন্য পর্যাপ্ত টিকা সরবরাহ করা হবে।
এদিনের বৈঠকে স্বাস্থ্য মন্ত্রকের অতিরিক্ত সচিব ডঃ মনোহর অগ্নানি, যুগ্ম সচিব শ্রী বিশাল চৌহ্বান সহ সংশ্লিষ্ট রাজ্য ও কেন্দ্রশাসিত অঞ্চলগুলির শীর্ষ আধিকারিকেরা উপস্থিত ছিলেন।
CG/SS/SKD/
(Visitor Counter : 170